MapN confirmă că a găsit fragmente de dronă militară în Insula Mare a Brăilei
- Bianca Ion
- 29 martie 2024, 10:58
Ministerul Apărării Naționale (MApN) a anunțat vineri că fragmente dintr-o posibilă dronă militară au fost descoperite în Insula Mare a Brăilei.
MapN confirmă că a găsit fragmente de dronă militară în Insula Mare a Brăilei
"În seara zilei de 28 martie 2024, au fost identificate fragmente care par a proveni de la un dispozitiv aerian (dronă), pe un teren agricol din Insula Mare a Brăilei. Ministerul Apărării Naţionale, împreună cu structuri specializate din cadrul Sistemului naţional de apărare, ordine publică şi siguranţă naţională, desfăşoară vineri, 29 martie 2024, cercetarea incidentului, conform procedurilor operaţionale specifice", a transmis Ministerul Apărării.
Armata română a început căutările încă de joi noapte
În Insula Mare a Brăilei este în desfășurare o amplă mobilizare. Mai multe echipaje ale Armatei Române, Jandarmeriei, SRI și ISU sunt angrenate în căutarea unei drone militare presupus căzute pe terenul unei ferme, în data de vineri, 29 martie 2024. Martorii au relatat că au auzit o bubuitură puternică. La momentul actual, un elicopter al Ministerului Apărării, Brigada Antitero de la SRI, precum și echipaje ale Poliției, Jandarmeriei și ISU se află în Insula Mare a Brăilei, în zona fermei Filipoiu, unde se presupune că drona militară s-a prăbușit pe câmp.
Ce spun localnicii despre presupusa dronă căzută
Localnicii relatează că s-a auzit o bubuitură puternică în momentul prăbușirii dronei. Originea dronei încă nu este cunoscută.
Un martor care a filmat evenimentul și a declarat pentru debraila.ro că "scotea un sunet ciudat, puternic".
Potrivit presei locale, localnicii l-au alertat pe șeful de fermă și Poliția de Frontieră. Aceiași martori au mai furnizat un amănunt demn de luat în seamă:
"A venit chiar pe direcția Podului, cel mai probabil dinspre Reni".
Craterul creat pare să aibă un diametru de aproximativ patru metri, fiind ușor vizibil. Locul unde a căzut drona este situat la opt kilometri distanță de trecerea cu bacul dinspre municipiul Brăila spre Insula Mare a Brăilei. Autoritățile, inclusiv Poliția și Jandarmeria, au izolat zona.
Conform informațiilor furnizate de presa locală, o dronă ar fi fost observată în județul Brăila, în zona Grădina Mare, în apropierea Dunării, joi seara, în jurul orei 20. Două ore mai târziu, Poliția a fost alertată cu privire la prăbușirea unei drone de origine militară pe câmp, în Insula Mare a Brăilei, în zona fermei Filipoiu, la aproximativ 12 kilometri distanță de trecerea cu bacul.
Mai multe bucăți de drone au ajuns pe teritoriul României
Începând cu luna septembrie 2023, au avut loc mai multe incidente în care fragmente din drone au ajuns pe teritoriul României ca urmare a atacurilor rusești asupra porturilor ucrainene de la Dunăre.
Bucăți din aceste drone au fost identificate în județele Galați și Tulcea. Ultimul incident a avut loc pe data de 14 decembrie 2023, când fragmente au fost găsite în zona localității Grindu, din județul Tulcea.